*Rónay György*

**A majom és a macskák**

Sétálni ment két macska. Valahogy

leltek útközben egy sajtdarabot.

Zsákmányuk volt már, de osztozkodni rajta

sehogy sem tudtak, enné meg a macska.

Végül az egyik azt mondta: „Ugyan,

nem azért lakik itt a faluban

Bertrám úr, hogy mi törjük a fejünket!

Menjünk hozzá: döntse el ő ügyünket.”

Ez a Bertrám úr, elárulhatom,

nem volt más, mint egy bölcs, öreg majom,

és ha pör támadt az állatvilágban,

igazságot csak ő tett a vitákban.

A cicák fogták hát a sajtjukat,

s fölkeresték vele Bertrám urat,

hogy ő vágja két félre, és ne járjon

egyikük se rosszul az osztozáson.

Bertrám úrnak tetszett a dolog.

Először is egy mérleget hozott.

Kettészelte a sajtot, s tett belőle

egy-egy darabot mindkét serpenyőbe.

Az egyik súlyosabb volt. „No sebaj! –

mondta Bertrám, egy szeletkét hamar

levett belőle, s jóízűen megette.

De így a másik serpenyő esett le

a másik sajttal: az lett nehezebb.

Hát abból vágott le egy szeletet

Bertrám úr most; s ez így ment: hogy a mérleg

ingott, s Bertrám falt, s a két macska nézett.

Mert Bertrám úgy intézte, hogy soha

ne legyen egyik sajt éppen akkora,

mint a másik, s levágni és megenni

mindig maradjon neki egy szeletnyi.

Ám a két macska kezdte unni már,

hogy a mérleg egyre csak föl-le jár,

a sajt meg közben egyre apad és fogy,

s nekik végül nem marad, csak az éhkopp.

Így szóltak hát: „Köszönjük, jó uram,

a bíráskodást, de valahogyan

elboldogulunk mi is már, a sajtot

ha volnál szíves ideadni…” – „Hallod,

ez aztán a szemtelenség! – szólt nagyon

fölháborodott hangon a majom. –

Tiszteletdíj is van ám: ez a törvény!

Azt hiszitek, csak lopom az időt én?

Legyetek inkább hálásak, mivel

fizetségül beérem ennyivel.”

Azzal fogta a sajtot, és bekapta.

Így maradt éhen a két buta macska.